Nepal

Nepal (Nepali official-ye : सङ्घीय लोकतान्त्रिक गणतन्त्र नेपाल Sanghiya Loktāntrik Ganatantra Nepāl = Federal Democratic Respublic Nepal) est un aunkhayghian land in Sud Asia samt un population om 26,4 millions weikern. Est uno multiethnic nation samt Nepali ka official bahsa. Kathmandu est id nagor ios nation ed ids mierst urb. Moderne Nepal est un layic parlamentaro respublic. Ids official rawaj est id Nepali rupia.
Nepal est lizden ab China nordi ed Hind sudi, eusti ed westi. Id leizdt neter Bangladesh ni Bhutan, respective-ye ob un angh Hindi corridor ed id Hindi Stat Sikkim. Nepalo lyehct in id Himalaya ed ep idso territorium stahnt oct om tienxia bulandst ghyors, pati Mont Everest, tienxia hogst akro. Ids Madhesh sud region est fertile ed madh. Id land est 147 181 km² plaut, yani tienxia 93t plautst land. Est eti tienxia 41st befolctsto land. 
Nepal hat un divers ancian cultural heritage. Id namo Nepal prest-ye prohp in textes ex id Vedic Aiwo, id zaman kun buit sulen Hinduisme, id predominant Religion ios land. Nepal eet tienxia senst Hindu monarchia. Siddharta Gautama, is dehtor os Buddha-dharma, gnahsit in Lumbini in Sud Nepal. 
Nepal hat esto diu un absolut monarchia. In 1990, popular demonstrations ed id imposition uns blockade ios grance ab i Hindis permiss panges un nov constitution dind leudher elections. Inkiep tun un periode os politic instabilitat menxu i maoistes organiseer insurrection ruri. In 2001, i souverains buir assassint ab iom cronprince. Alnos descreditiset, is brater ios roy, peursto Gyanendra biht roy os Nepal, diek lakin un US financial imdadh kay jidale contra i maoistens. Ayn samt mistrust af Hind ed China, ti hieb reorganiset id rur aun ghehde lambhnes ia urbs. Ye endo 2006, id conflict finih med id signature uns global Pace Playct imposen ab immense popular demonstrations : id bricken revolution. In Mai 2008, id monarchia buit abolihn. 
Id dwoter constituant assemblee promulgit un nov constitution in 2015. Taiper, ia magna politic blocks in Nepal sont communistes, social-democrats ed Hindu nationalistes.
Category:Asia